Publication: Magyar Közlöny
Issue: MK-1998-105 (Year: 1998, Number: 105)
Era: 1990-2004
Section: Az 55/1996. (XII. 20.) IKIM rendelet 2. számú mellékletében foglalt táblázatnak a Mátrai Erőmű Rt.-re vonatkozó rendelkezése az alábbiak szerint változik:
Paragraph Index: 138

2. A vizsgálat tárgya: Az Országgyűlés a Házszabály 34. §-ának (1) bekezdése, valamint a 36. §-ának (2) bekezdése alapján a Fidesz— FKgP—MDF Kormánynak a hatáskörébe tartozó személyi kérdések vizsgálatára, a kinevezési eljárások jogszerűségének és szabályszerűségének vizsgálatára vizsgálóbizottságot hoz létre. A vizsgálóbizottság feladat- és hatáskörébe tartozik a kinevezésekkel kapcsolatban megvizsgálni azt, hogy az eljáró személy vagy személyek feladat- és hatáskörükben miként jártak el, a kinevezéseket megelőző felmentések jogszerűek voltak-e? A bizottság vizsgálata terjedjen ki arra: — Kellő körültekintéssel, a jogszabályoknak megfelelően járt-e el Orbán Viktor miniszterelnök Gansperger Gyulának, az ÁPV Rt. elnök-vezérigazgatójának kinevezésekor? — Kellő körültekintéssel, a jogszabályoknak megfelelően járt-e el Járai Zsigmond pénzügyminiszter az APEH elnökének, dr. Simicska Lajosnak a kinevezésekor? — Kellő körültekintéssel járt-e el Orbán Viktor miniszterelnök, a Nemzeti és Etnikai Kisebbségi Hivatal címzetes államtitkárának 1998. július 15-i hatállyal történt felmentésekor? Miért nem történt meg a hivatal új elnökének kinevezése? Megállapítható-e az igazságügy-miniszter mulasztása a NEKH elnöke kinevezésének késedelmességében? — Milyen körülmények között mentették fel az OTSH elnökét? — Elfogadható-e a Kormányhoz közelálló személyek kinevezése vezetői tisztségekre, ha a szükséges szakmai gyakorlattal nem rendelkeznek? — Milyen jogszabályi felhatalmazás alapján, milyen feladat- és hatáskörben jár el a „kijelölt miniszter”?

Source: https://magyarkozlony.hu/hivatalos-lapok/fee92965ee268be1d22865ed931ff543c0f9e2d5/dokumentumok/3ef78fa8ce8989b7d82dd9bec5c0caf3456f4edd/letoltes